Nieminen: ”Aikataulussa ollaan, ehkä hiukan edelläkin” | Pelicans
Edessä uusi kahden kotipelin viikko – Nieminen: ”Aikataulussa ollaan, ehkä hiukan edelläkin”
Pelicans-käskijä on tyytyväinen kauden aloitukseen, mutta töitä on vielä tehtävänä.
Lahtelaiset eivät jääneet viime viikolla pisteittä kertaakaan. Ainoa mollivoittoinen suoritus oli kotona jatkoajalla kärsitty 0-1-tappio Jukureille. Viikonloppuna Pelicans nujersi sekä HIFK:n (4-3 vl.) että TPS:n (1-4). Päävalmentaja Ville Nieminen oli nousujohteisiin esityksiin tyytyväinen.
- Meillä oli lauantain vieraspeliin sellainen valmistautuminen, että mikään muu kuin voitto ei kelpaa. Haastoimme joukkuetta ja onnistuimme siinä. HIFK:ta vastaan menimme kaksi pykälää eteenpäin ja lauantaina olimme siinä mielentilassa, että mennään kolme.
Alkanut viikko käynnistyy pelien merkeissä tiistaina Oulussa. Torstaina ohjelmassa on kotipeli Sportia vastaan, lauantaina Isku Areenalla vierailee puolestaan Ilves. Pelicansin sijoitus sarjataulukossa on kuudes seitsemän pelatun kierroksen jälkeen.
- Aikataulussa mennään, ehkä hiukan sitä edelläkin. Ollaan kärsivällisiä ja pitkämielisiä. Pelaajan kehitystyötä on vielä paljon jäljellä. Olemme ottaneet pelaajistosta nousevasta johtajuudesta isoja askeleita, Nieminen kehui.
Katso Niemisen haastattelu kokonaisuudessaan yllä olevalta videolta, jossa luotsi ottaa kiinni mm. tiistain Kärpät-vierailuun.